Onbetaalde ANC-werkers wil van Donderdag staak | Maroela Media
Luthuli-huis in die Johannesburgse middestad. (Foto: Google Earth)
Werkers in die ANC se kantore landwyd gaan van Donderdag staak weens hul onbetaalde salarisse.
Die groep eis dat nasionale leiers van die regerende party ingryp en die situasie dringend oplos. Hulle dring ook daarop aan dat hulle uitstaande salarisse vir Julie en Augustus dadelik betaal moet word.
Die werkers eis onder meer ook dat enigiemand wat langer as 18 maande by die organisasie werk as 'n permanente werker beskou moet word, dat alle betalings aan die Voorsorg- en Werkloosheidsversekeringsfonds dadelik gedoen moet word en dat die ANC as werkgewer hom skriftelik tot die eise moet verbind.
Werkers in ANC-kantore sê hoewel die ANC se bestuur al verskeie ondernemings gegee het, mondelings en op skrif om die situasie te beredder, duur hul "skokkende" werksomstandighede voort.
"Ons word ongelukkig gedwing om stappe te doen teen die glorieryke beweging van Oliver Tambo op 'n tyd wat die bewegings polities voor verskeie uitdagings te staan kom.
"Die Suid-Afrikaanse ekonomie ondervind 'n krisis wat na vore gekom het in die beleggingskoers, ekonomiese groei, asook die verdere agteruitgang van die lewenstandaard van die meeste Suid-Afrikaners," lui 'n brief van die gegriefde werkers.
"Die ongelukkige situasie het nie werkers van die ANC gespaar nie."
Die werkers sê stygings in die prys van brandstof, elektrisiteit en ander basiese benodigdhede raak hulle en hul gesinne.
"Ons het probeer vasbyt, maar die situasie is nie meer volhoubaar nie. Dit is heeltemal onaanvaarbaar dat ons tot sondebokke vir die organisasie se finansiële wanbestuur gemaak word."
Hulle sê hulle het die ANC met toewyding gedien en moet met waardigheid behandel word. Hulle het ook 'n beroep op ander lede van die ANC gedoen om hul optrede te steun.
Werkers by die kantore van die regerende party het in Junie al betoog oor die benarde situasie waarin hulle hul bevind en hul uitstaande Mei-salarisse is destyds ná die betoging betaal.
Toe het die ANC die skuld vir sy "kontantvloeiprobleme" onder meer gepak op die algemene ekonomiese situasie, die inwerkingstelling van die Wet op die Finansiering van Politieke Partye, asook 'n dringende behoefte om die ANC se operasionele en finansieringsmodelle te moderniseer.
Sal absoluut niks verander aan die volume werk wat hul daagliks doen nie…
Al die werkers moet net bedank. Ongelukkig gaan dit 'n reuse invloed hê op die al stygende werkloosheidskoers, maar dit sal ook dan die ANC se ondergang beteken en hopelik lei tot 'n beter verkiesing en nuwe regerende party.